Guido, Dei gratia Senonensis archiepiscopus, omnibus ad quos littere iste pervenerint, in Domino salutem. Notum fieri volumus quod, cum monachi de Vallelucenti medietatem dicantur habere per omnia in nemore de Eschegiis, Jacobus, miles, de Eschegiis prohibuit eis ne ligna in nemore illo caperent ad decoquendum ferrum vel lateres qui venderentur. Et, cum causa inde verteretur coram nobis, res ad id devenit quod prefatus Jacobus prohibitionem quam fecerat emendavit Urrico abbati, et concessit ei et fratribus suis, tam ad ferrum et lateres quam ad alia plenarium per omnia usuarium, sicut habere consueverant. In cujus rei memoriam, presentem cartam fecimus annotari et sigilli nostri impressione muniri.